dh-unibe/image-text_koenigsfelden-charters-post-1500 huggingface dataset:
Wir, Appolonia, geporn gräfin von Hohenberg, aptissin, und conventfròwen gemeinlich zü Kùngsfeldn̄, bekennen offennlich mit disem briefe als dann der ersam herˀ Ruͦdolff Guͦtman, unser lùtpriester zuͦ Togern, langzit jarn dieselb unnser lùtpriestry zü Togern ✳ mit singen, lesen und der seͣlsorg die undertanen inngehept
und vˀsehen hat, ✳ daruff investigiert, bestätt und aber nuͦn uff sin alter und zü kranckheit kom̄en ✳ unvˀmöglich und untougenlich worden ist, ✳ daz er die mitt und durch sin selbs person nit wol vˀwalten
noch vˀsehen mag und umb daz dennocht er, derselb herˀ Ruͦdolff, in sinem alter und kranckheit
mit siner libenarung und zuͦgehörung ✳ ouch die undertänen mit einem andern lùtpriestˀ vˀsehen
und versorgt, ✳ damit an dem end nichtzit vˀsumpt werde noch abbruch bescheͣch ✳ so sind wir durch die edlen,
vesten und ersam̄en Casparn von Mēmerswile und Niclausen Meygˀ, unnsˀ alt und nùw hoffmeister, ✳ mit
dem genemptn̄ herrn̄ Ruͦdolffen Guͦtman einˀ söllichen abredung eins wordn̄ und vˀkomēn. also und des
ersten so soͤllen und woͤllen wir ime ein behusung zü Waldshuͦt in der statt und darzuͦ alle und jeglich
fronvasten zehen guldin ✳ mit anvahung des ersten zils uff die fronvast crucis zùherbst, nach datum
disz brieffs, nechstkom̄end, ✳ sin leben lang geben und uszrichten in unnserm costen. zü dem söll im gevolgn̄
und werden der klein Martin zehendn̄, in dieselb lùtpriestry dienend, und also und damitt sol derselb
heˀr Ruͦdolff umb und fùr sin provision und pfruͦnd än wyter anlanngn̄ und ersuͦchn̄ uszgericht und
benuͦgig sin. er sol ouch also daruff die genēmpt sin lùtpriestry und pfruͦnd zuͦ Togern ✳ mitsampt derˀ
investiturˀ und bestaͤtigungbrieff unns widerrumb fùr alle vordrung und ansprach lediglich und fry resignieren, uff und zuͦ unnsern hanndn̄ herusz geben, ✳ das er ouch also getan hàt, ✳ damit wir die pfruͦnd und
undertänen mitt einem andern lùtpriester kōmlich besetzen und vˀsehen mögen. item wir haben ouch herin̄
zuͦgelassen, daz ime die gantze pfruͦnd ✳ bisz sanntt Johanns tag zuͦ sùnnwendn̄, nechstkom̄pt, gevallend, ingan,
dienen und demnach by dem so vor stàt beliben und bestan sol. item wenn ouch der genem̄pt hˀr Ruͦdolff
mit dem liplichen tod von diser zit gescheiden und nit mer in leben ist, alsdenn sollent ime odˀ sinen erben
nach anzal der zit in derselben fronvastn̄ vˀgangn̄ von denselbn̄ zehen guldin gevolgen und darumb
usgericht werden und disz taͤding also beliben bestan und dawider nichtzit fùrgenomēn, gesuͦcht noch getan werden dheins wegs, àn alle arglist, boͤszfùnd und geverd. und des zù wàrem und vesten urkùnnd
haben wir, obgedachten äptissin und conventfròwen unnser äpty und gemein convents zü Kùngsfeldn̄,
insigele offennlich getan hencken an disen brieff, ✳ der geben und beschechen ist uff donrstag, was sanntt
Symon und Judas, der heiligen zwölffbotten, abend, der jarzal xp̄i vierzechenhundtˀ nùntzigund ein jare ꝫꝭ.
ij b✳
1491
Konigsf. 817
ein ùberkomùs mit einem
alt₎ kilchhrrn̄ zuͦ Togre
dann er alters halb
ht
unùtz
K ✳ T ✳ 19 ✳
Staatsarchiv
AARGAU
Togren